b'\n_START_ARTICLE_\nSlovenska vojska\n_START_SECTION_\nZgodovina SV\n_START_PARAGRAPH_\nSlovenska voja\xc5\xa1ka zgodovina sega v \xc4\x8das Karantanije prve neodvisne slovenske dr\xc5\xbeave. Ta je nastala okoli 7. stoletja in je trajala skoraj 300 let. V tistem \xc4\x8dasu so se Karantanci borili proti Bavarcem in Avarom. Zaradi premo\xc4\x8di Avarov so morali Karantanci okoli leta 743 za pomo\xc4\x8d prosti Bavarce, ki so v de\xc5\xbeeli po\xc4\x8dasi za\xc4\x8deli uveljavljati svojo nadvlado in \xc5\xa1iriti kr\xc5\xa1\xc4\x8dansko vero. To je pripeljalo do \xc5\xa1tevilnih uporov, ki pa niso bili uspe\xc5\xa1ni in so bili krvavo zatrti. Leta 788 je Karantanija postala del frankovske dr\xc5\xbeave in s tem je bilo svobodne slovenske dr\xc5\xbeave dokon\xc4\x8dno konec. _NEWLINE_V naslednjih stoletjih so prebivalci na dana\xc5\xa1njem obmo\xc4\x8dju Slovenije slu\xc5\xbeili razli\xc4\x8dnim vladarjem ter se borili za tuje interese. Izjema so bili tur\xc5\xa1ki vpadi, ki so v 14. stoletju postajali vedno bolj pogosti. Takrat so se ljudje organizirali in se pogumno upirali dosti mo\xc4\x8dnej\xc5\xa1emu sovra\xc5\xbeniku z juga. Na \xc5\xbealost pa ti niso morali ra\xc4\x8dunati na pomo\xc4\x8d svojih tujih vladarjev, ki so dostikrat pobegnili in nemo\xc4\x8dne ljudi prepustili surovemu ubijanju. To in prekomerno izkori\xc5\xa1\xc4\x8danje preprostih kme\xc4\x8dkih ljudi je pripeljalo do kme\xc4\x8dkih uporov, ki so v letih 1478, 1515, 1573, 1635 in 1731 pusto\xc5\xa1ili po de\xc5\xbeeli. \xc4\x8ceprav so bili po ve\xc4\x8dini krvavo zatrti, so imeli pozitivni u\xc4\x8dinek na slovensko nacionalno zavest. Napoleonove vojne in ustanovitev Ilirskih provinc je slovensko nacionalno zavest \xc5\xa1e dodatno spodbudilo. Po porazu Napoleonove armade, v kateri so se borili tudi Slovenci, je obmo\xc4\x8dje dana\xc5\xa1nje Slovenije ponovno pre\xc5\xa1lo pod Avstrijsko cesarstvo. Drugo polovico 19. stoletja so zaznamovale \xc5\xa1tevilne bitke, v katerih so se slovenski polki izkazali kot zelo dobri in zanesljivi._NEWLINE_Prelom v slovenski voja\xc5\xa1ki zgodovini je predstavljala prva svetovna vojna. V njej so bili slovenski vojaki v sestavu Avstro-Ogrske armade. Ta se je takrat borila na treh glavnih boji\xc5\xa1\xc4\x8dih: vzhodnem, balkanskem in italijanskem. \xc4\x8ceprav je na vseh umrlo veliko vojakov slovenske narodnosti (izstopa predvsem vzhodno boji\xc5\xa1\xc4\x8de), je za slovenski narod najbolj pomembno italijansko boji\xc5\xa1\xc4\x8de, ki je dobr\xc5\xa1en del potekalo tudi \xc4\x8dez slovensko ozemlje.  Na tem boji\xc5\xa1\xc4\x8du se je po dolgem \xc4\x8dasu ponovno zgodilo, da se Slovenci nismo borili zgolj za tuje interese, temve\xc4\x8d proti novemu okupatorju in za lasten obstanek. Po porazu Avstro-Ogrske armade leta 1918 se je na slovenskem ozemlju oblikovala prva slovenska vojska v sodobni zgodovini. Vodil jo je general Rudolf Maister in je \xc5\xa1tela okoli 12.000 vojakov. Njegovi vojski je v povojnem kaosu uspelo obdr\xc5\xbeati Maribor z zaledjem in vzhodno Koro\xc5\xa1ko, ne pa tudi Primorske, ki je po vojni postala del Italije. Leta 1919 so njeni pripadniki postali sestavni del kraljeve jugoslovanske vojske._NEWLINE_Po aprilski vojni leta 1941 je bilo slovensko ozemlje razkosano med tri okupatorje. Kmalu zatem se je v Sloveniji za\xc4\x8del odpor in v letih 1941 do 1945 so bile ustanovljene prve slovenske partizanske enote, ki pa so po koncu druge svetovne vojne postale sestavni del jugoslovanske ljudske armade JLA (do leta 1951 samo JA)). Tako je ostalo vse do leta 1968, ko so dr\xc5\xbeave \xc4\x8dlanice Var\xc5\xa1avskega pakta napadle \xc4\x8ce\xc5\xa1koslova\xc5\xa1ko. Nepri\xc4\x8dakovan napad je jugoslovanske politike prepri\xc4\x8dal, da Jugoslavija potrebuje dodatne oboro\xc5\xbeene sile, in tako je bila ustanovljena Teritorialna obramba (TO)._NEWLINE_Teritorialna obramba je bila takrat nekak\xc5\xa1na pomo\xc5\xbena sila jugoslovanske ljudske armada. Organizirana je bila v obliki odredov, ki so delovali v posameznih pokrajinah. V Sloveniji je bil poveljevalni jezik slovenski. prav tako je bila ve\xc4\x8dina vojakov v TO Slovencev, zato so jo lokalni prebivalci dosti raje sprejemali kot enote JLA. Za oboro\xc5\xbeevanje TO so ve\xc4\x8dinoma skrbele ob\xc4\x8dine, prav to oboro\xc5\xbeevanje pa je motilo JLA. Zato so po letu 1974 za\xc4\x8deli vodilne polo\xc5\xbeaje v TO prevzemati \xc4\x8dastniki JLA. Zaradi demokrati\xc4\x8dnih sprememb v Sloveniji in te\xc5\xbeenj po odcepitvi je leta 1990 vodstvo Jugoslavije izdalo ukaz o razoro\xc5\xbeitvi TO, ki pa ni bil izpolnjen v celoti. Po zasedbi republi\xc5\xa1kega \xc5\xa1taba TO (R\xc5\xa0TO) oktobra 1990 in zasegu oro\xc5\xbeja, je TO pretrgala vse povezave s JLA. Maja 1991 so se v TO za\xc4\x8deli usposabljati prvi voja\xc5\xa1ki obvezniki, ki so slovenski dr\xc5\xbeavi prisegli 2. junija 1991. Petindvajsetega junija 1991 je Republika Slovenija razglasila samostojnost, s \xc4\x8dimer se je za\xc4\x8dela t. i. desetdnevna vojna, ki je trajala od 26. junija do 7. julija. V vojni se je TO odli\xc4\x8dno izkazala, tako da je ob podpisu Brionske deklaracije imela pod svojim nadzorom celotno ozemlje Slovenje. Zadnji vojak JLA je Slovenijo zapustil 26. oktobra 1991._NEWLINE_Leta 1993 se je TO preoblikovala v slovensko vojsko (SV). Velika prelomnica slovenske vojske je bila ustanovitev profesionalne vojske in ukinitev naborni\xc5\xa1kega sistema leta 2003 ter vstop Slovenije v NATO in Evropsko unijo leta 2004. Od svoje ustanovitve pa do danes je SV sodelovala na \xc5\xa1tevilnih kriznih \xc5\xbeari\xc5\xa1\xc4\x8dih po svetu; Albanija, Ciper, Bosna in Hercegovina, Libanon, Kosovo, \xc4\x8cad in Afganistan.'